Sincerissimis nostris deuocione, reuerencia et salute premissis. Non lateat paternitatem vestram, reuerendissime pater, qualiter hiis diebus dominus regni gubernator in magna comitia suorum hanc nostram ciuitatem Aboensem est ingressus, secum multitudinem populi copiosam ad partes istas adducens, cuius suffultus presidio ad dietam Rasborgensem se disponit transiturum, vbi iuxta compromissionem paternitatis vestre reuerendissime ad manus prelatorum regni nostri factam jntendit de regni et prouincie vestre negociis pertractare veluti ex scriptis suis pariter et nostris, vobis dudum antea directis, speramus paternitatem vestram reverendissimam intellexisse. Sed perceptis hodie ea qua decuit reuerencia literis vestris, reuerendissime pater, immutatum est propositum eius, et iam certos nuncios per suos consiliarios ad hoc deputatos ad precenciam paternitatis vestre mittere decreuit, quibus singula paternitati vestre reuerendissime referendo commisit referre. Ceterum, reuerendissime pater, optamus vehementer singula in meliorem partem et statum quietum per paternitatem vestram moderari ad obuiandum variis fortune incommodis atque ad euitandum strages, subuersiones, depredaciones, jncendia, graues iniurias et bonorum omnium finale dispendium, que ex huiusmodi perturbacione cum multo dedecore, quod Deus auertat, possent suboriri. Neque arbitramur paternitatem vestram reuerendissimam velle tranquillitatem suam ita facile submittere casibus fortuitis, que omnium periculorum genera jn se habent. Nouit enim omnium archanorum scrutator, quod scelo (= zelo) amoris et fidelitatis erga paternitatem vestram reuerendissimam inclinati id swademus, quod paternitati vestre reuerendissime proficuum esse cognouerimus, sperantes eam hiis et prioribus nostris perswasionibus non debere offendi, sed pocius benigne suscipere tamquam prolatas ab intencione fideli. Verumtamen hec et similia relinqueremus paternitati vestre reverendissime in optatum finem et felicem exitum deducenda, quam cum summo deuocionis studio ad tutelam et defensionem ecclesie sue sancte diuine maiestati conseruandam attencius commendamus. Datum Abo, in curia nostra episcopali, in profesto angelorum anno etc. nonagesimo, nostro sub secreto.